Johan de Jonge en gesin lê laag na dáái Bokke-video | Netwerk24
Deur Werner Beukes 05 November 2019 18:44
Met die terugkeer van die seëvierende Springbokke Dinsdag ná hul Wêreldbeker-glorie probeer een Suid-Afrikaner 'n lae profiel handhaaf.
Johan de Jonge, die uitgesproke Suid-Afrikaanse All Black-ondersteuner en hewige kritikus van die Springbokke, wou nie Dinsdag met die media praat nie. Verskeie oproepe deur Netwerk24 na De Jonge se werkplek en versoeke om kommentaar oor die Bokke se sege, het op dowe ore geval. Sy vrou, Martie, het wel in 'n onderhoud met die radiostasie Jacaranda FM erken die gesin handhaaf 'n lae profiel.
In die onderhoud sê Martie Johan het in sy video die Springbokke en hul ondersteuners gekritiseer, maar "dinge het nou te ver gegaan".
"Ons gesin is genoeg geteister, geboelie en uitgehaal op sosiale media," meen Martie.
Selfs haar kinders word by die skool geboelie.
Hy klim ook onder Springbok-ondersteuners in en voorspel: "Julle spul sal nie geseën word met 'n Wêreldbeker nie!"
In De Jonge se video, wat menige Suid-Afrikaners rooi laat sien het, vra hy met 'n sarkastiese glimlaggie aan die Springbokke wat skeefgeloop het nadat Nieu-Seeland Suid-Afrika in hul eerste wedstryd in die wêreldbekertoernooi geklop het.
Dit het nie goed afgegaan op sosiale media nie en hy is uitgekryt as " 'n verraaier", " 'n lafaard" en "k*k-prater".
Nadat Nieu-Seeland in die halfeindstryd deur Engeland uitgeskakel is, en Suid-Afrika wel na die eindstryd deurgedring het, word hy goed gespot.
Twee meisies van Centurion, Gauteng, Ruzanne Burger (9) en haar sussie, Amoré (4), het met die hulp van hul ma, Belinda, "gepaste kommentaar" op De Jonge se uitlatings gelewer. Die meisies se ma het 'n video van hul kwinkslae, wat grepe uit De Jonge se video ook bevat, op sosiale media geplaas.
Volgens Martie is hulle nie die enigste All Black-ondersteuners wat in Suid-Afrika woon nie. "Weet jy wat, hulle het nou die wêreldbeker gewen. Nes soos julle ondersteun ons ook 'n span – so los ons asseblief net uit," vra sy in die onderhoud.